২২ শ্রাবণ, ৮১ বছর বয়সে মহাপ্রয়াণ হয় রবীন্দ্রনাথ ঠাকুরের। সালটা ১৯৪১। জানতে ইচ্ছা করে কি পরদিন সকালে কোন সংবাদপত্রে কী শিরোনাম ছিল? দেখতে পাবেন বর্ধমানের প্রত্যন্ত এক গ্রামে। বর্ধমান-হাওড়া মেন লাইনের শক্তিগড় স্টেশনে নেমে প্রায় ৫ কিমি দূরে বড়শুল গ্রাম। সেখানে দে বাড়ির ‘শুভেন্দুমোহন দে সংগ্রহশালা।’ শুধু কি সংবাদপত্র! কী নেই এই সংগ্রহশালায়?

ইস্ট ইন্ডিয়া কোম্পানির সময় থেকে ষষ্ঠ জর্জ আমলের মূল্যবান দলিলপত্র, পোস্টকার্ড। ইংল্যান্ডের এক ইঞ্চি বাই এক ইঞ্চি সাইজের অভিধান, ১০২টি অক্ষর লেখা চাল, মুঘল আমল থেকে আধুনিক সময়ের বিভিন্ন দেশের মুদ্রা রয়েছে এই সংগ্রহশালায়। রয়েছে প্রাচিন কাল থেকে আধুনিক সময়ের ডাক টিকিট। এছাড়াও সংগ্রহশালায় রয়েছে তালপাতা ও তুলোট কাগজের প্রাচীন পুঁথি। বর্ধমান মহারাজার আমলের একটি টাইপ মেশিন, সিগারেটের অদ্ভুত সব বাক্স, প্রাচীন বাটখারা-সহ অনেক কিছু। রয়েছে বহু প্রাচীন ও দুষ্প্রাপ্য পত্র-পত্রিকা। ১৯০৩ সালের দাশরথি রায়-এর পাঁচালি, রানি ভিক্টোরিয়ার ব্যাক্তিগত চিঠি।
পেশায় ব্যবসায়ী হিমাদ্রিশঙ্কর দে এই সংগ্রহশালা তৈরি করেছেন। ইতিহাস ও ঐতিহ্য রক্ষার আকর্ষণে একক প্রচেষ্টায় নিজের বাড়িতেই সযত্নে গড়ে তুলেছেন এই সংগ্রহশালা। সারা বাংলা ছুটে বেড়ান প্রাচীন জিনিস সংগ্রহের কাজে। দূর দূরান্ত থেকে মানুষ প্রতিদিনই ভিড় করেন এই সংগ্রহশালা দেখতে।
দেখুন ভিডিও—